
Det var en uforskammet tidlig søndag morgen i juni. Klokken var over fem, og solen tittede frem. Det ville blive en varm dag. Lucas Beck tog en taxa til Kastrup Lufthavn i Kastrup og mødte Alex Jensen i ankomsthallen. De var på vej til et kursus i det græske øhav. Begge mænd var sidst i tyverne.


Inde i ankomsthallen stod en kursist allerede og ventede. Han så ud til at have slået lejr for flere timer siden. Det var Anders, en københavner af den overlegne slags. Han var rap i kæften og havde en skarp tankegang. En forretningspræget type i starten af trediverne. Han havde mærkater fra forskellige rejseselskaber bundet til kuffertens lækre læderhåndtag. Mærkaterne strålede i gult mod kuffertens sortblå læder. Atomkraft og pæresaft, ja tak.


Lucas og Alex hilste på ham med skæve smil. Alex kunne ikke dy sig for at komme med en kommentar.


– Nå… drævede Alex. - Der er vist en, der er bange for sin bagage, hva’?


Alex trak det sidste ord og tilføjede: - Hva’ba’?


– Jeg mistede min kuffert sidste år på en forretningsrejse i USA, forklarede Anders.


– Hvilken kosmopolitisk verdensmand du er.


Alex rystede på hovedet, blinkede til Lucas og smilede bredt. De gav sig i tavshed til at vente på resten af kursisterne.


Trekløveret var en del af et større hold af kursister fra den progressive forening Morgendagens Ledere. De var udvalgt til at deltage i et kursus på den græske ferieø Skopelos for at lære om ledelse. Ingen kendte hinanden på forhånd, bortset fra et formøde en måned tidligere. Formødet havde strakt sig over en formiddag. Kursisterne havde fået en kort beskrivelse af kurset, som skulle give dem redskaber til at håndtere kriser med stor ansvarlighed over for det enkelte menneske.


– Det er typisk, sagde Alex.


– Hvad? spurgte Lucas.


– Det er typisk, at rige foreninger som Morgendagens Ledere bruger deres penge på unødvendige rejser.


– Vi får da glæde af det.


– Ja, du betaler næsten ingenting. Medlemmerne betaler. Tror du, at du får noget ud af det?


– Ja, det er en dejlig rejse med alt betalt.


– Vi er nødt til at deltage i møder.


– Det overlever du nok. Har du ikke selv valgt det?


– Jo, det har jeg.


– Du kan jo tænke på maden og stranden.


– Vil du bare ligge på stranden og nyde det?


– Nej, jeg vil afklare min situation. Jeg er træt af mit kedelige kontorjob.


– Hvad vil du så?


– Jeg overvejer at sige op og arbejde freelance. Måske kan kurset hjælpe mig med det.


De andre fra holdet dryssede langsomt til. Først kom Gitte fra Århus, der med sine 24 år var den yngste kursist. Hun kom slæbende på to kæmpestore kufferter. Iført jeans, stortrøje og foret vindjakke lignede hun en, der skulle til Nordpolen. Alex vinkede til hende.


– Hej, Gitte, sagde Alex.


– Halløjsa, sagde Gitte. - Hvor er jeres bagage?


– Vi har kun det mest basale med, svarede Lucas. - Vi skal jo til varme himmelstrøg i det græske øhav.


Lucas pegede på sin rygsæk. Det var verdens mindste rygsæk, der indeholdt en smule toiletsager, skiftetøj, pas og penge.


Lucas fortsatte: - Der er varmt i Grækenland, så vi får ikke brug for varmt tøj.


– Jeg har kun en minikuffert med, men jeg har nok mere med, end jeg kan nå at bruge, sagde Alex. - Jeg kan altid skylle en t-shirt op på værelset.


Gitte kiggede på Lucas, som var en høj og muskuløs fyr med lyst hår. Hans blå øjne skinnede indefra med et klarere lys end tusind sole. Den knaldsorte pupil var omkranset af en dybblå iris med en kridhvid senehinde. Øjnene lyste, når han blev ivrig. Han havde mellemrum mellem kindtænderne, og når han smilede, lignede han en lille dreng. Lucas var tillidsvækkende. Han opførte sig som en god storebror.


De næste, der dukkede op, var den lollandske psykolog Peter Svirre og hans kone. Han var 49 år og kendt for sine foredrag om gruppepsykologi. Han var den pædagogiske leder på turen. Han levede fuldt op til Lucas’ forestilling om psykologer.


Dette mærkværdige folkefærd var enten magre gespenster med dybe, mørke og indfaldne røntgenøjne, der synes at gennemskue alt, eller lave, tykke mænd med dybdeborende øjne omgivet af smilerynker. Begge typer svingede med armene og tog straks rummet i fuld besiddelse med stor autoritet, som om de var familiens naturlige overhoved.


Svirre var af den sidste type. Han var lille og tyk med et stort, hvidt og velplejet Einstein-hår. Han havde grå, venlige øjne, der så direkte ind i ens sjæl. De skarpe øjne strålede ud i rummet, omkranset af smilerynker, der udtrykte livserfaring. Han havde et sundt og hvidt tandsæt, der næsten matchede det fine, hvide hår.


Der hang en faderlig, tryg atmosfære omkring ham. Lucas fik straks følelsen af, at han kendte Svirre personligt. Det kunne have været en kær gammel bekendt eller onkel. Det var et virkelig godt trick, som han mestrede. Svirre var uden tvivl flokkens leder.


Hans kone Margrethe var også psykolog. Hun var en høj, mager kvinde med små, indfaldne øjne. Hendes ansigt var aflangt med en spids hage og en firkantet næse. Hun kunne spidde enhver med blot et hævet øjenbryn. Med sine 41 år udgjorde hun den perfekte modvægt til Svirre.


Dernæst ankom en gruppe på tre fra Sjælland bestående af Britt, Knud og Irene, alle i trediverne. De vinkede til de andre kursister og så glade ud. Samtidig ankom fynboen Michelle Honoré, blot 26 år gammel.


Alex prikkede Lucas i siden og pegede.


– Hej, se, der kommer Helle Thorning, sagde Alex. - Hun skal nok til London.


– Dit fjols, det er da ikke Helle Thorning, men Hanne Toft, sagde Lucas.


– Hun er sørme en moderne leder med sit lange, lyse hår.


– Ja, en feminist af den nye skole iført sexet tøj og højhælede sko.


Hanne Toft ankom sammen med sin mand. Hun var i slutningen af trediverne og repræsenterede Morgendagens Ledere. Hun stod for den praktiske del af rejsen. Lucas var tryllebundet af hendes øjne, der brød hendes venlige fremtoning med et udtryk af noget forbudt og farligt. Hun var en person, han skulle være varsom med at træde over tæerne.


Hendes jævnaldrende mand, Henning Toft, havde arbejdet sig op til underdirektør i farens firma. Han ville sikkert arve firmaet og blive direktør og eneejer en dag. Hanne og Henning var et perfekt par med matchende sorte modesolbriller, som de begge bar med graciøs ynde.


De næste fire kursister, der ankom, var alle i trediverne. Det var en blandet flok fra Jylland: Torben, Karen, Laila og Emil. Ingen lagde mærke til dem i al virakken med at hilse og omfavne hinanden.


Den allersidste, der ankom, skilte sig ud fra de andre. Det var den 46-årige Hans Peter Thorsen fra Gjøl. Han var fløjet ind fra Aalborg Lufthavn. Han var en vaskeægte, lun nordjyde med gråsprængt fuldskæg og skæve kommentarer til enhver lejlighed. Han lignede en figur fra et maleri af Skagensmaleren Michael Ancher. Han manglede blot sydvesten.


Holdet med kursister og ledere var dermed samlet og klar til at flyve til Grækenland.

De tretten kursister og de fire ledere gik i samlet flok ind i Københavns Lufthavns transithal efter check-in. Hanne tjekkede sin deltagerliste og konstaterede, at der manglede en kursist. En yngre fyr ved navn Rune Sten var ikke dukket op. Hun kiggede på de andre.


– Er der nogen, der ved, om Rune kommer? spurgte Hanne.


Der var stille nogle sekunder. Flere rystede på hovedet.


– Jeg har ikke set ham siden formødet, sagde Anders.


Flere nikkede samstemmende. Hanne rystede på hovedet. Hun ringede flere gange til det mobilnummer, der stod på hendes liste. Der blev ikke svaret, så hun opgav.


– Jeg kan ikke få kontakt. Vi tjekker ind og går op til gaten. Jeg prøver igen senere.


De tjekkede ind. Det tog tid at få styr på alles pas, boardingpas og kufferter, men det lykkedes at få det hele på plads. Flyet var næsten to timer forsinket på grund af tekniske problemer, og det ville forsinke afrejsen.


Hanne ringede flere gange til Runes mobil, men der blev ikke svaret. Hun efterlod en besked på hans mobil.


– Det er godt, at flyet er forsinket, sagde Lucas.


– Det er da irriterende, sagde Hanne.


– Javist, men hvis Rune har sovet over sig, kan han stadig nå det.


– Nå, på den måde.


Kursisterne fordrev ventetiden med indkøb i transithallen. Endelig kom de af sted i et lille jetfly. De skulle lande i Skiathos Lufthavn i det græske øhav og videre med skib til den endelige destination, Skopelos.


Lucas satte sig ved siden af Emil på flyet. Emil led af siddesår og sad på en oppustelig badering af plastik. Det var en børne-badering i blåt og hvidt med et billede af en smilende Mickey Mouse med store, sorte ører.


Emil begyndte at læse op fra en medbragt bog om den nordlige græske øgruppe, Sporaderne.


– Skopelos er en del af det nordlige græske øhav, som består af tre større øer, sagde Emil. - De tre øer er Skiathos, Skopelos og Alonnisos, hvor den største ø er Skiathos. Derudover er der en række småøer knyttet til øgruppen.


Lucas var ikke særlig interesseret og gabte.


Emil fortsatte uanfægtet: - Volos ligger tæt på Grækenlands næststørste by, Thessaloniki. Vi kunne i stedet have sejlet til øerne fra Volos.


– Ja, men så skulle vi have fløjet til Thessaloniki, sagde Lucas. - Det giver da ingen fordel, vel?


Emil svarede ikke, men fordybede sig i sin bog.


Da de var tæt på Skiathos, tog flyet et par ordentlige vendinger. Flyet drejede først til højre og derefter til venstre. Lucas sank spyt for at udligne trykket i ørerne. Så lagde piloten flyet an til landing ud for Skiathos’ kyst. De skarpe drej til siderne virkede helt forkert. Der gik et sus gennem kabinen.


– Flyet er ude af kurs, sagde en passager.


– Der er vand til højre og skov til venstre, sagde en anden passager.


– Flyet hænger for lavt og lander helt sikkert i havet.


– Vi klarer den ikke.


Det var en foruroligende fornemmelse.


– Det ender galt, sagde den første passager.


– Flyet har tekniske problemer, sagde den anden passager.


– Vi rammer vandet.


Sådan gik det ikke. Stewardessen vinkede afværgende for at berolige passagerne. Sjovt nok landede flyet sikkert. Emil var helt hvid i ansigtet og sagde ikke et ord.


Der var ingen tekniske problemer med flyet, og landingen forløb som den skulle. Forklaringen på den bratte landing var, at Skiathos Lufthavn lå ud til havet ved en klippe. Derfor blev indflyvningen foretaget skråt ind langs øens kyst. Det var en vanskelig manøvre for piloterne, men der var næsten aldrig problemer med landingen.


Efter landingen taxiede flyet langsomt hen til terminalen, hvor lugen blev åbnet. Passagerne steg ud i en brændende middagssol. Solen føltes som et slag oven i hovedet.


Det tog utrolig lang tid at komme igennem lufthavnen. De græske toldere stuvede et voldsomt stort antal tyske og svenske turister sammen i de varme lufthavslokaler med gruppen fra Morgendagens Ledere. Alle kufferter blev skannet, og tolderne så mistænksomme ud, mens de åbnede alle mistænkelige kufferter.


Anders havde svedpletter under armene. Britt gjorde som om, hun var lige ved at besvime, mens hun viftede med hænderne.


– Åh, jeg klarer det ikke, stønnede Britt.


Lucas brugte sin hat til at vifte luft til sit ansigt. Han viftede også mod Britt.


– Lad være med det, sagde Britt. - Luften er tyk af uddunstninger.


– Tolderne tror skisme, at det ville være skidt, hvis vi kommer hurtigt ud af lufthavnen, grinede Hans Peter.


– Mon dog? De følger vel en eller anden procedure, sagde Alex.


– Ork satme, du ka’ da se, at personalet henter kufferter fra flyet i ægte græsk siesta-tempo. Det går ufatteligt langsomt.


– Visse vasse. Nu kunne jeg godt drikke en iskold cola.


Efter mere end en time fik de lov til at slippe ud af lufthavnen. Hanne stillede sig op og tjekkede, at alle var kommet ud af lufthavnen.


– Jeg skal lige se, om I alle er her, sagde Hanne.


Hun konstaterede, at alle var der. På grund af den lange ventetid i Skiathos Lufthavn kom de for sent til den planlagte båd.


– Vi skal slå et par timer ihjel, inden den næste båd til Skopelos afgår, sagde Hanne. - I kan roligt gå op i byen til caféerne og få en kold drink og noget at spise, men I skal holde øje med tiden. Vær sikre på at være ved båden om to timer.


Kursisterne gik op i byen i mindre grupper. Nogle gik sammen med dem, de tilfældigvis havde talt med inden afrejsen, mens andre gik sammen med dem, de havde siddet sammen med i flyet. Ventetiden blev fordrevet med at drikke cola, kaffe og øl på de hyggelige taverner i Skiathos. Byen var typisk græsk med gyder, hvide beboelseshuse og et sandt overflødighedshorn af små hoteller, mindre butikker, snackbars og caféer.


Husene var helt hvide, og gaderne fremstod næsten hvide. Der duftede af krydret mad og varm madolie. Der var et sydende liv i gyderne, som mest var beregnet til gående. Alligevel var gaderne fyldt med parkerede biler, som holdt med få centimeter imellem sig.


Lucas kom i snak med Britt og Laila.


Britt var en fnisende type. Hun var en pågående kvinde, der helt uforpligtende lovede sjov eller måske bare ingenting. Hun var en mørk og sensuel kvinde. Hendes sorte øjne gnistrede om kap med hendes blåsorte hår.


Laila var en stille type med halvlangt sort hår og tilhørende sorte øjne, der var dybe som en stjerneklar nat. Hun hvilede sin hage i sin venstre hånd og havde to sølvringe på ringfingeren.


Emil stødte til. Han besad en blanding af sød charme og fræk gavtyv, som kvinderne faldt for. Han lignede en fyr, der kunne vinde kvindernes hjerter og samtidig planlægge historiens største bankkup. Hans store, brune øjne betog kvinderne. Han var en charmetrold, der i øjeblikket var hæmmet af at sidde på en badering af plastik.


Firkløveret satte sig på Café Goldfish, som havde en panoramaudsigt mod havnen. Der var en skøn stemning af glade og forventningsfulde turister. Mændene havde t-shirts og korte bukser på, og kvinderne havde korte blomstrede kjoler på. Alle gik i sandaler.


Lucas betragtede de mange turistbåde, der lå side om side og ventede på dagens udflugt. De fleste både var hvide med tynde blå striber hele vejen rundt. En enkelt båd havde modsatte farver, blå med hvide striber. Her kunne de passende drikke, spise og holde øje med tiden.


Snakken faldt på vind og vejr. Varmen trykkede dem grundigt ned i caféens sæder. De var ude af stand til at gå blot en eneste meter.


– Den græske sommervarme er så tyk, at man kan skære igennem den, sagde Britt.


Lucas kaldte på en tjener og kiggede på Emil: - Vil du have en øl?


Tjeneren kom hen til deres bord, og Lucas bestilte to store, iskolde fadøl.


– Britt og Laila, hvad vil I drikke? spurgte Lucas.


– Jeg vil have kaffe, svarede Britt.


– Også mig, sagde Laila.


Emil fortalte en vandrehistorie om aids i Grækenland, som han havde læst for nogle år siden i en dansk avis.


– En blond, frisindet pige fra Danmark møder en græsk charmetrold, fortalte Emil. - Forholdet er lidenskabeligt, og de nyder hinandens selskab på stranden, på diskoteket og ved poolen på hotellet. De hvisker kærlige ord på dansk, engelsk og græsk i hinandens ører.


– Åh, lad være, sagde Lucas. - Den er for gammel.


Emil lod sig ikke påvirke af denne kommentar.


– Den græske charmetrold følger pigen til lufthavnen, da hun skal hjem, sagde Emil. - I den tårevædede afsked får hun en pakke, som hun først må åbne, når hun kommer hjem. Hun kommer hjem, åbner pakken og får sit livs største chok.


– Stop!


Emil var ligeglad og sagde: - I pakken ligger en død rotte med følgende tekst: I have aids. Pigen bliver så chokeret, at hun går direkte til aviserne. Der er jo intet at gøre. Hun er blevet smittet med aids efter usikker sex i Syden.


– En forfærdelig oplevelse.


– Hvad pokker, sådan er livet.


Emil slog sig på låret af grin.


– Hvorfor fortæller du den gamle og skrækkelige historie?


– Den skal skræmme os fra at have feriesex med Sydens frække drenge, grinede Britt.


– Den store manddomsprøve for græske mænd er at være sammen med mindst en skandinavisk pige, påstod Laila.


– Mon dog. Emil skal nok bare gøre sig interessant, ikke sandt, Emil, sagde Britt.


Emil svarede ikke, men han sendte et skævt smil til Britt.


– Du er vel ikke misundelig på de græske mænds charme og sydlandske galanteri, sagde Laila.


– Nej, nej, sagde Emil.


– Mon Rune virkelig har sovet over sig? spurgte Lucas.


– Måske har han fået kolde fødder.


– Ville han så ikke have givet besked?


– Han er jo en genert type, så måske ikke.


– Kan der være sket ham noget?


– Mon?


– Se der!


Lucas pegede på en sidegade. De så alle i den retning.


– Det ligner Rune, sagde Lucas.


De fik alle øje på en fyr, der slentrede væk fra dem og ind i en gyde. Han havde en gul t-shirt på og gik i lyseblå cowboybukser. Han havde hvide sokker i sandalerne.


– Det er helt forkert. Det er forbudt at have sokker i sandaler, sagde Britt.


– Hvorfor det? spurgte Emil.


– Det er usexet. Det må man bare ikke.


Tut-tut. De blev forstyrret af en høj tuden fra en færge, der lagde til havnen. Da de kiggede igen, var fyren væk. Nu ville de aldrig få opklaret, om det virkelig var Rune. De havde ikke mere tid, da de skulle med færgen til Skopelos. Hanne sikrede sig, at alle var der, før de gik om bord.


Sejlturen til Skopelos var næsten begivenhedsløs. Alle nød at kigge på det lækre himmelblå vand ved udsejlingen fra Skiathos. Da de var kommet ud på åbent hav, pegede Hans Peter ud på vandet, mens han gestikulerede.


– Delfiner, dolphins, delfinen, råbte Hans Peter. - Look, look. Se, se. Guck mal, guck mal.


Alle kiggede i den retning, han pegede, men der var intet at se. Det var ingen delfiner. Optrinnet var et udtryk for Hans Peters særprægede form for humor. Det var en practical joke, der skulle vise, hvor dumme folk var, især turister.


Alle på dækket bevægede sig over til bagbord og pegede, mens de spejdede og talte ivrigt. Hans Peter stod en smule blasert og storgrinende midtskibs. Turens leder, Hanne, så ærgerlig ud. Hun var på nippet til at sige noget til Hans Peter, men tog sig i det.


– Jeg er ikke vant til, at forretningsfolk opfører sig som pattebørn, sagde Hanne henvendt til Svirre.


– Nej, det er usædvanligt. Bare gør som ingenting, sagde Svirre.


Folk var i mellemtiden blevet trætte af at spejde efter indbildte delfiner og var ved at vende tilbage til deres oprindelige pladser, da en tysk dreng stirrede ud mod havet.


– Da, råbte drengen. - Delfinen.


Ved en tilfældighed var en flok delfiner dukket op. Folk styrtede tilbage til bagbord. Mange rettede deres kameraer mod delfinerne, og der blev blitzet løs i en større offensiv. Heldigvis var det så lyst, at delfinerne ikke blev skræmt af turisternes blitzkrig mod naturens egen ynde.


Hans Peter var den eneste, der ikke gik hen for at se dette skønne syn. Han var gået i sin egen fælde.


– Den, der graver en grav for andre, falder selv i den, drillede Alex.


– Ja, le du bare. Det var en spøg, sagde Hans Peter.


Hans Peter spillede ligeglad og forsøgte at bevare den sidste rest af stolthed. Han så ærgerlig ud. Han fik ikke en ny mulighed for at tage et foto af de legende delfiner.


Delfinerne kom aldrig helt tæt på færgen. De fjernede sig fra færgen og fulgte efter på afstand. Lucas stod og beundrede de store, intelligente tandhvaler, der svømmede så frit. De sprang op over vandet i enorme skumsprøjt, dykkede ned og kom op længere fremme. Nogle af delfinerne red på halefinnen.


– De leger som små børn i bølgen blå, sagde Alex.


– Med en telelinse kunne jeg have skudt et kanonfoto og printet min egen delfinplakat, sagde Lucas.


– Ja, du kunne sikkert få trykt en plakat, der ville være lige så flot som en købt plakat, sagde Alex.


Delfinerne drejede af og forsvandt lige så pludseligt, som de var dukket op. Det havde været en sjælden naturoplevelse, der næsten gjorde hele turen pengene værd. Turisterne havde fået fuld valuta for pengene.


– Hvis man på forhånd kunne arrangere sådanne oplevelser, kunne man blive millionær, sagde Lucas.


– Dresserede delfiner i det fri. Heldigvis er den idé umulig at praktisere, selv for den mest driftige forretningsmand, sagde Alex.


Oplevelsen blev hurtigt glemt, og færgen fortsatte mod Skopelos.

Færgen anløb Skopelos’ havn planmæssigt. Bugten lignede en hestesko, hvor indsejlingen var i hesteskoens åbning. Der var masser af aktivitet i bugten. Turisterne levede et herligt liv blandt de temmelig store rutebåde, der med jævne mellemrum lagde til.


Molen var fyldt med turister og handlende, som smeltede sammen med de larmende taxaer. Lucas lod blikket glide rundt om havnen og opdagede mange små taverner og diskoteker.


Et kæmpestort krydstogtskib var på vej ind i havnen.


– Det ser bizart ud, når et stort skib anløber en lille havn, sagde Lucas.


Krydstogtskibet sejlede direkte mod havnen, men så ud til at være alt for stort.


– Et surrealistisk mareridt, sagde Alex.


– Knib mig i armen, sagde Lucas.


Alex kneb hårdt i Lucas’ arm.


– Av.


Lucas grinede og kiggede ud mod skibet med store øjne og åben mund.


– Skibet klemmer sig op på molen, så folk må springe for livet.


– Det er ren indbildning. Der sker intet.


Til Lucas’ overraskelse lagde skibet uden problemer til kaj ved den langstrakte havn.


Hanne fik samlet lederne og kursisterne til transport til hotellet. Der var ikke nok taxier til alle på en gang, så kursisterne ankom til hotellet i løbet af den næste time, selvom turen fra havnen kun varede ti minutter. Selvom det hed Hotel Greko, var det nærmere et lille hus end et hotel, som de havde helt for sig selv.


Kursisterne var blevet trætte, da værelserne skulle fordeles. Det udviklede sig til et show. Det viste sig, at der kun var et enkeltværelse til rådighed. De fleste skulle altså bo to og to på værelserne. Der blev en del snak frem og tilbage. Med sin badering var Emil den mest oplagte kandidat til enkeltværelset.


De kvindelige kursister var indstillet på at dele værelser, så problemet blev hurtigt løst for dem.


Det var sværere at fordele fyrene i værelserne. Lucas ønskede at undgå at være sammen med Hans Peter. Han kunne ikke holde ud at se på hans uplejede fuldskæg eller høre på hans sære vittigheder. Lucas ville helst bo alene.


– Kunne I to bo på samme værelse? spurgte Hanne og pegede på Alex og Lucas.


– Det er i orden med mig, svarede Alex.


Lucas tøvede.


– Også med mig, sagde Lucas.


Da fordelingen af værelser var overstået, var klokken blevet fire. Kursisterne fik resten af eftermiddagen fri. Tiden gik med at pakke ud, gå til stranden, handle ind eller få sig en tiltrængt lur.


Klokken syv om aftenen blev kursisterne samlet uden for hotellet. Sammen med lederne spadserede de til en lokal restaurant for at spise et herligt græsk måltid på foreningens regning.


Det blev en dejlig gåtur gennem byen ned til molen med caféer og taverner. Der var en typisk græsk feriestemning. Solen var ved at gå ned, og der var en behagelig varme. Fra havet blæste en let brise. Ferieklædte turister spadserede i små grupper.


Hanne pegede på et spisested på gaden Vasilleo Orthonou med udsigt ud over havnen.


– Nostos Taverna, sagde Hanne. - Se den flotte bod udenfor med lokale retter. Der er lækker moussaka, friske fisk og solmodne grøntsager.


Tavernaen duftede af oregano og kulgrill. Hanne talte med indehaveren, som fik sat nogle borde sammen, så alle lederne og kursisterne kunne sidde sammen.


Efter en velkomstdrink blev kursisterne forkælet med et overdådigt aftensmåltid bestående af en lang række småretter og dejlige vine.


– Priserne er rimelige i Grækenland, så vi behøver ikke at spare, sagde Hanne. - I kan få tzatziki, græske bøffer, grillet blæksprutte og søde desserter. I bestiller selv, hvad I vil spise og drikke.


En tjener gik rundt og tog imod bestillinger. Alle bestilte mad og vin eller skønne, iskolde øl i store krus.


Kvinderne havde taget deres pæne tøj på. De fleste mænd var sommerklædte i lange shorts og spraglede t-shirts eller lyse skjorter med korte ærmer.


Lucas kunne ikke tage øjnene væk fra de unge kvinder ved nabobordene. Der var mange solbrune skønheder iført let tøj med masser af bar hud og blottede skuldre. Der lød en livlig snak på dansk, svensk, norsk, tysk og engelsk. Kvinderne havde langt hængehår eller opsatte frisurer i farverne rød, brun, blond og sort.


Under en smuk gammeldags lanterne helt nede ved molen fik Lucas øje på en lokal græsk, brunøjet skønhed, der stod og vogtede sin scooter. Hun var vidunderlig, som hun stod der og talte i sin mobil.


– Hun er for ung til dig, sagde Britt.


– Øh, ja, jeg kiggede på scooteren, sagde Lucas.


– Ja, det er godt med dig, grinede Britt.


Lucas tog øjnene til sig og vendte sin opmærksomhed mod sit eget bord.


Lederne og kursisterne spiste, drak og grinede. Kursisterne flirtede. Selvfølgelig var kvinderne åbne for uskyldige ferieflirts, da de var langt væk fra deres mænd. De mandlige kursister var, ligesom andre mænd, altid skudklare. Det var spændende for Lucas at se, om nogen ville hoppe med på vognen og starte et ferieforhold.


Hans Peter forsøgte at charmere kvinderne, men det virkede ikke. Hans bemærkninger var klæbrige, og kvinderne gennemskuede ham. De lagde ikke skjul på det. De ville ikke opmuntre ham. Britt var iskold overfor ham og havde et blik, som om han var et slimet kryb, der havde gemt sig under en sten og nu var krøbet frem.


– Ja, ja, det gider vi ikke høre på, kaptajn Gråskæg, sagde Britt.


– Lad mig skænke mere vin, sagde Hans Peter.


– Stop, stop, du spilder jo på mig.


– He he, det var ikke med vilje, bette Britt.


– Du er altså bare for meget.


Hans Peter grinede fjollet og drejede sig fornærmet væk. Hvis han havde regnet med, at Britt ville sige mere til ham, må han være blevet slemt skuffet. Britt vendte sig til den anden side af bordet og smilede til Lucas. Hans Peter fortalte en gammel soldatervittighed.


– To mursten flyver gennem ørkenen. Den ene er for bred og falder ned.


Torben var den eneste, der grinede. Han havde åbenbart samme form for humor, selvom han aldrig havde været soldat. Det opmuntrede Hans Peter, som fortalte en ny vittighed.


– En mand kommer ind til en bager og ber’ om et franskbrød. Bageren går ovenpå, tar’ en salonriffel og skyder to huller i fjernsynet. Derefter går han ned og sir’ til manden, at han ikke har mere brød.


Torben grinede i en høj, skinger tone, mens Hans Peter klukkede af grin.


– Dine vitser er fuldstændig meningsløse, sagde Anders.


– Soldater er underlagt specielle forhold, der udvikler en særlig form for indforstået humor, sagde Alex.


– Sjove er de i hvert fald ikke.


– I har da heller ingen humor, sagde Hans Peter.


Anders rystede på hovedet. Han var iført lange, lyse bukser og en nystrøget hvid skjorte. Han flirtede ikke det mindste, men han sad længe og talte med Gitte. Hun var så nedringet, at der var fare for, at brysterne hoppede ud af hendes top. Begge var singler.


Knud var den generte type. Han var gift, men virkede meget tolerant og social. Lucas tænkte, at han med sit overskæg nok kunne vinde på sin charme, hvis han fik tid nok. Hans brune øjne var varme og glade. Dette bløddyr kunne sikkert blive lokket, hvis chancen bød sig.


De fire ledere flirtede overhovedet ikke. De havde også deres ægtefæller siddende lige ved siden af. Lucas var sikker på, at de ville undgå skandaler. De ville slappe af og score verdens mest let tjente penge. De havde lange uddannelser som psykologer, advokater og økonomer og kunne nu arrangere feriekurser til en tårnhøj løn. Det var garanteret nogle af de lettest tjente penge i denne branche.


Selskabet hyggede sig aldeles glimrende. Kursuslederne blandede sig på forbilledlig vis. Svirre talte længe med Michelle om mødres forhold til deres døtre.


Hanne fik en god snak med Karen, som faldt uden for selskabet. Karen var en nervøs type med mørke øjne, der så ud til at dække over alle mulige sociale udfordringer.


– Jeg er ansat i kommunens socialforvaltning, sagde Karen. - Jeg har svært ved at træffe beslutninger, hvis de gør ondt på mine medarbejdere.


– Hvilke beslutninger kunne det være? spurgte Hanne.


– Jeg kan ikke tage en opgave fra en medarbejder, der ikke magter opgaven.


– Det kan du måske arbejde med her på kurset.


– Det vil jeg forsøge.


Kursisterne og lederne spiste, drak og hyggede sig et par timer, indtil klokken blev elleve, hvorefter lederne trak sig tilbage. Kursisterne blev siddende, drak mere vin, lavede sjov og fortalte vittigheder et stykke tid.


Ved midnat blev selskabet opløst, og alle gik tilbage til Hotel Greko. Lucas og Alex gik ind på deres værelse, talte sammen og lagde sig til at sove i hver deres seng. Lucas var spændt på morgendagens kursus, men faldt hurtigt i søvn og sov tungt resten af natten.

Lucas vågnede klokken syv mandag morgen. Der var helt lyst i værelset, selvom solen ikke skinnede direkte ind. Lucas måtte knibe øjnene sammen, da han forsøgte at åbne dem. Efter kort tid kunne han langsomt åbne øjnene.


Han havde sovet som en sten, men var vågnet gennemsvedt og tumlede ud af sengen. Han kiggede ud af altandøren, gik ud på en bred svalegang, tog en dyb indånding af frisk morgenluft og kiggede ud i haven.


Havgusen hang ude i horisonten. Han kiggede direkte ud i en skyggefuld have omgivet af velvoksne løvtræer. Der duftede af et eller andet krydderi. Lucas kendte duften, men kunne ikke placere den. Det kunne være oregano, anis eller salvie.


Han gik ud på toilettet, tog et bad og børstede tænder. Derefter gik han ned i køkkenet og blev mødt af en smilende Irene.


– Godmorgen, har du sovet godt? spurgte Irene.


– Ja, godmorgen, svarede Lucas. - Her dufter herligt af friskbrygget kaffe.


– Der er ingen betjening på hotellet. Vi skal selv sørge for mad og drikke.


– Hanne sagde, at vi kan købe mad i et supermarked.


– Ja, men det er lige så billigt at spise ude.


Selvom der kun var ganske få hundrede meter til det nærmeste supermarked, var Lucas for doven til at gå hen og købe ind. Han havde derfor ingen råvarer i køleskabet og kunne ikke bikse noget mad sammen. Den forførende duft af kaffe ramte hans næsebor. Lucas havde ingen kaffebønner til en kop kaffe. Irene så hans tørstige blik.


– Du kan låne kaffebønner af mig og brygge en kop kaffe, sagde Irene.


– Mange tak, det er lige hvad jeg trænger til, sagde Lucas.


Med kruset i hånden gik han udenfor og satte sig på en sten. Alex kom forbi. Han var lige kommet tilbage fra et supermarked, hvor han havde handlet ind.


– Har du lyst til lidt lækkert brød med solmodne tomater og hjemmelavet pølse? spurgte Alex. - Det smager himmelsk.


Lucas tog imod tilbuddet. Han og Alex begyndte at tale om aftenen før. De havde begge hygget sig gevaldigt og havde begge drukket alt for meget. Sommervarmen fik dog hurtigt bugt med deres tømmermænd. De drak masser af vand, hvilket hjalp.


– Nå, sagde Alex.


– Nå, nå, sagde Lucas.


– Fik du scoret i aftes, he-he?


– Idiot.


– Du kiggede da efter kvinderne.


– Ja, de er flotte, men jeg ved nu ikke rigtig.


– Der er længe til søndag. Det holder du ikke til. Næsten en hel uge.


– Selvfølgelig gør jeg det. - Hvad med dig? Du kiggede da efter Gitte.


– Hun ser da sød ud, men der skete intet. Det ved du godt.


– Ja, ja.


Lucas gik op på sit værelse på første sal og ud på en svalegang, som gik hele vejen rundt om hotellet.


Foran hotellet var der en officiel indgang til alle værelser, men Lucas foretrak den mere private indgang oppe på svalegangen. Han tog en stol fra værelset med ud på svalegangen og nød morgenstunden. Fred og ro. Den stærke kaffe hjalp med at vække hans slumrende hjerne, som så småt begyndte at virke.


Lucas tænkte på de andre kursister. De skulle snart samles og lære hinanden bedre at kende. Det var spændende at sidde og tænke på. Det er sjovt at forestille sig nye bekendtskaber, før man rent faktisk møder dem. Ugen ville afsløre, hvem der var stærke, og hvem der faldt igennem.


Lidt i ni gik Lucas ned ad trappen og ud i haven. Alle lederne var til stede. Hans Peter deltog ivrigt i opstillingen af et videokamera på et stativ, men det havde han ikke forstand på, så han kom med overflødige kommentarer og pillede ved stativet.


– Man skal dreje til venstre her, sagde Hans Peter.


– Ja, ja, sagde Svirre.


Svirre overhørte Hans Peters anvisning og drejede håndtaget til højre. Svirre skruede på nogle andre håndtag på stativet, hver gang modsat af Hans Peters anvisninger. Videokameraet syntes endelig at finde hvile i en truende, nedadgående vinkel.


Der stod en række stole i en rundkreds i haven. Nøjagtig tretten stole, en stol til hver kursist. Inde i kredsen var der stillet en stol frem, som havde front ud mod de tretten stole. Videokameraet var stillet, så det pegede på stolen inde i kredsen.


Således var scenen sat til et sødt lille drama.


Stolene stod på en slags græsplæne, som fremstod som et næsten bart stykke jord med få græstotter. En række træer på plænen ydede en pæn skygge. Alle kunne sidde i skygge hele dagen. De kunne også få sol, de behøvede bare at rykke stolen til en af siderne.


Kursisterne satte sig i tilfældig rækkefølge og kiggede på hinanden. De var tretten højt kvalificerede unge ledere, som sad i en rundkreds under de skyggefulde træer i hotellets baghave. De fire ledere sad på linje med front mod kursisterne. Her var varmt, selvom klokken kun var ni om morgenen.


Cikaderne sang deres messende sang. Når den messende sang af og til stoppede, var der en ildevarslende tavshed. Haven var omgivet af fristende lunde, som slangede sig ned mod havet. En tung lugt af lakrids fra anismarkerne i nærheden hang i luften. Lucas sad og dagdrømte om Agnonda, en nærliggende blå lagune, han havde set i en turistbrochure.


De andre kursister snakkede dæmpet og muntert. Lucas blev afbrudt i sin dagdrøm, da Svirre brød ind med en forunderlig gestus med hånden. Med et nik fik han fuld opmærksomhed. Hans stemme var dyb, da han langsomt og velovervejet begyndte at tale.


– Velkommen til kurset, sagde Svirre.


Han virkede både afslappet og supertjekket. Han udstrålede en visdom, der både var bundet i hans flotte fuldskæg og en dybtliggende viden om mennesker, livet og den dybere mening med tilværelsen.


Svirres lollandske dialekt brød den perfekte facade, men var også med til at trække det hele ned på jorden og gøre det mere menneskeligt. Han udnyttede denne effekt mindst lige så godt som Knol Bromme fra radioen. Lucas tænkte, at det ville have været underholdende, hvis Peter Svirre og Knol Bromme diskuterede et frit emne alene på grund af deres lollandske dialekt. Lucas fik skubbet denne fjollede tanke væk.


Svirre så ud til at vide præcist, hvor dette kursus skulle hen, og hvad målet med ugen var. Svirre trak vejret dybt, lukkede langsomt øjnene og åbnede dem. Han fik alle kursisterne til at slappe af og præsenterede de andre kursusledere.


– Vi tager en runde, hvor alle skal sige et par ord om sig selv, fortsatte Svirre. - Jeg starter selv.


Han talte et par minutter, hvorefter hver af lederne fortalte om sig selv. Derefter var det kursisternes tur. Det blev den sædvanlige runde med navn, titel og position i firmaet. Nogle talte længe om sig selv og fik blandet hele deres pukkelryggede familie ind i sagen og gav næsten en fuld livshistorie. Svirre blandede sig ikke.


Efter runden tog han ordet.


– Nu kender vi hinanden lidt bedre og kan gå videre.


Han slog ud med armene, førte hænderne frem foran ansigtet og drejede dem, så håndfladerne vendte fremad. Derefter sænkede han langsomt hænderne og stod med håndfladerne ud fra hoften.


– I skal præsentere jer selv på video. Jeg har en liste med ti punkter, der kan bruges som disposition. I behøver ikke at bruge dem alle. I får en time til at forberede jer. Når I kommer tilbage, starter vi med at optage jer på video. Jeg regner med ti minutter til hver præsentation.


Kursisterne fik udleveret en liste, der indeholdt punkter om personlig baggrund, opvækst, faglig profil, fremtidsmål og lignende. Listen kunne bruges til at forberede den tale, som de skulle holde foran videokameraet. Kursisterne gik forskellige steder hen. Nogle satte sig et skyggefuldt sted, mens andre gik op på deres værelser.


Da der var gået en time, var alle kursister tilbage på deres stole.


– Jeg håber, I er klar til at fortælle om jer selv i ti minutter, sagde Svirre. - Glem videokameraet og tal til de andre, som var det et almindeligt foredrag. Det her handler mere om kommunikation end om videoteknik. Vi kigger ikke på, hvor fotogene I er.


Svirre grinede med en dyb, musikalsk latter.


– Det er ikke et glansbillede af jer selv, vi er ude efter. Det drejer sig om, hvordan I er som personer. Vi kigger på det budskab, I leverer til tilhørerne. I får feedback i morgen.


– Jeg glæder mig til at se videoerne, sagde Hanne. - Jeg håber, at I synes, at øvelsen er sjov og nyttig.


– Vi kører efter lystprincippet, sagde Svirre. - Den første, der kommer herop, får lov til at starte. Derefter er det op til jer selv. Vi kører frem, efterhånden som I melder jer.


Kursisterne var helt stille.


– Er der nogen spørgsmål?


Det var der ikke. Emil var den første, der meldte sig. Han virkede struktureret og brugte præcist ni minutter, inden han rundede af.


– Min verden styrtede sammen på et tidspunkt, sagde Emil. - Jeg har været medlem af et politisk protestparti og søger efter et nyt ståsted. Jeg vil være mere fri og mindre firkantet. Jeg håber, at kurset kan hjælpe mig med det.


Da knap halvdelen af kursisterne havde fortalt deres historie, var det blevet frokosttid. Kurset havde hver dag indlagt en siesta klokken tolv, hvor kursisterne var frie til at finde et sted at spise eller handle ind. Lucas gik hen til det nærmeste supermarked og købte kaffe, brød, solmodne tomater og hjemmelavet pølse.


Efter frokost satte Lucas sig som den første foran videokameraet. Det var en stor udfordring, men hans nervøsitet forsvandt, og han blev helt rolig. Normalt svedte han, fik hjertebanken og kiggede febrilsk omkring sig, når han skulle tale til en forsamling. Nu var han helt afslappet. Han følte sig så tryg ved situationen, at energien ebbede ud.


Lucas følte sig ikke særlig engageret, men han kunne mærke de andres opmærksomhed, da han fortalte om dengang, han hjalp politiet med at opklare et mord.


– En tidlig morgen så jeg en mistænkelig person foran mit vindue, sagde Lucas. - Han løb ned ad gaden. Jeg beskrev ham senere for drabschefen på Københavns Politigård.


Lucas fugtede sine læber og fortsatte: - Den mistænkelige person lignede en narkoman med fedtet strithår. Han var sølle, desperat og ubarberet.


Alle lyttede opmærksomt.


– Narkomanen havde myrdet en ung kvinde og var på flugt. Det er trist at tænke på, at hun fik en alt for tidlig og brutal død. Mit signalement gjorde, at politiet hurtigt kunne anholde morderen.


Lucas genoplevede situationen indvendigt og gøs.


– Det er trist, at en så ung kvinde fik berøvet sit liv og sin fremtid, sagde Lucas. - Morderen havde en kummerlig skæbne som narkoman. Han kunne have haft et bedre liv, men jeg har mest ondt af offeret.


Lucas kunne have gået i detaljer, men følte, at det var på tide at runde af og lade andre komme til. Resten kom op en efter en. Det blev ud på eftermiddagen. Hans Peter og Karen manglede.


Karen gik op og satte sig foran videokameraet. Det blev en uendelig lang lidelseshistorie.


– Jeg har haft problemer siden gymnasiet, især med lærerne, som gav mig dårlige karakterer, sagde Karen. - De andre elever undgik mig de første to et halvt år på gymnasiet.


Karen trak vejret dybt og så sørgmodig ud: - Det sidste halve år på gymnasiet var jeg syg. I virkeligheden var jeg gravid, og det endte med en abort. Så begyndte min mave at vokse. Den blev hård som sten og svulmede op. Jeg kunne ikke mærke min mave omkring navlen. Lægen kunne ikke finde ud af, hvad der var galt, men min mave blev ved med at vokse og blev mere og mere hård og følelsesløs.


Karens beskrivelse af egne lidelser blev mere og mere detaljeret, efterhånden som minutterne sneglede sig af sted. Hun gav en levende beskrivelse af sine oplevelser. Historien om maven fortsatte i næsten fem minutter.


Alle lyttede til Karens triste beretning. Lucas havde ondt af hende. Han undrede sig over, at hun ikke indså, at ingen var interesserede i hendes maveproblemer. Det havde været bedre, hvis hun havde fortalt om sine problemer med at håndtere besværlige medarbejdere.


Karen blev omsider færdig, og der var tavshed i flere minutter. Alle sad forlegne og kiggede ned i jorden, da ingen havde mod til at se på hende.


Tavsheden trak ud. Svirre skulle til at bryde tavsheden, da Hans Peter langsomt rejste sig op fra sin stol, der knirkede grotesk med en protesterende lyd. Nærmest provokerende langsomt trådte han hen til stolen foran videokameraet. Alles øjne blev rettet mod ham. Det blev til et studie i nordjysk sindighed.

